+-----------------------------------------------------------------------+
| 11. ฐานะการเงินและผลการดำเนินงาน                                        |
+-----------------------------------------------------------------------+

11.1 ข้อมูลทางการเงินโดยสรุป

[]

[] 

[] 

[] 

[] 

11.2 คำอธิบายและการวิเคราะห์ฐานะการเงินและผลการดำเนินงาน

 ภาพรวม

ในปี 2555 ธุรกิจของกลุ่มทรูมีความคืบหน้าในหลายๆ ด้าน ทั้งการสร้างแบรนด์ทรูมูฟ เอช
ให้เป็นผู้นำในการให้บริการ 3G ด้วยคุณภาพโครงข่ายที่ครอบคลุมทั่วถึง และการให้บริการที่มีคุณภาพ
รวมทั้ง
การชนะประมูลใบอนุญาตใช้คลื่นความถี่ IMT ย่าน 2.1 GHz
ที่จะเสริมความแข็งแกร่งในการให้บริการ 3G ของทรูมูฟ เอช
นอกจากนี้ความสำเร็จของทรูออนไลน์ในการขยายบริการบรอดแบนด์ไปสู่ต่างจังหวัดส่งผลให้มีผู้ใช้บริการรายใหม่สุทธิถึงกว่า
2.3 แสนรายในปีที่ผ่านมาซึ่งถือเป็นจำนวนที่สูงเป็นประวัติการณ์ โดยเน้นขยายบริการบนเทคโนโลยี
DOCSIS 3.0 ออกสู่ต่างจังหวัดทั่วประเทศ
นอกจากจะได้รับผลตอบรับที่ดีอย่างต่อเนื่องแล้วยังสามารถให้บริการแบบทริปเปิ้ลเพลย์
(triple-play) เต็มรูปแบบซึ่งเป็นการให้บริการอินเทอร์เน็ตความเร็วสูง
บริการเคเบิลทีวีและบริการด้านเสียง
ผ่านอุปกรณ์เชื่อมต่อบนโครงข่ายเดียวกันเพื่อเพิ่มความคุ้มค่าสูงสุดให้กับลูกค้า
และสร้างความแตกต่างให้กับบริการของกลุ่มทรู ในขณะที่ทรูวิชั่นส์
ได้มีการเปลี่ยนระบบออกอากาศใหม่ที่มีความปลอดภัยสูงซึ่งสามารถขจัดการลักลอบใช้สัญญาณได้อย่างมีประสิทธิภาพ
และได้นำเสนอประสบการณ์การรับชมที่ดียิ่งขึ้นด้วยการเพิ่มจำนวนช่องรายการในระบบ HD

ในปี 2555 กลุ่มทรูมีรายได้จากการให้บริการโดยรวม
(ซึ่งไม่รวมรายได้จากค่าเชื่อมต่อโครงข่ายและค่าเช่าโครงข่าย) เติบโตขึ้นร้อยละ 8.9
จากช่วงเวลาเดียวกันปีก่อนหน้า เป็น 61.9 พันล้านบาท
จากการเติบโตอย่างแข็งแกร่งของรายได้จากทุกธุรกิจหลัก
โดยปัจจัยในการเติบโตของรายได้ที่สำคัญ ได้แก่ บริการโมบาย อินเทอร์เน็ต ของทรูมูฟ เอช
บริการบรอดแบนด์สำหรับลูกค้าทั่วไป ของทรูออนไลน์ รวมทั้ง การทำโฆษณา
และบริการที่เกี่ยวข้องกับมิวสิค เอ็นเตอร์เทนเม้นท์ โดยทรูวิชั่นส์

ทั้งนี้ กำไรจากการดำเนินงาน ก่อนดอกเบี้ย ภาษี ค่าเสื่อมราคา และค่าตัดจำหน่าย หรือ EBITDA
ของกลุ่มทรู ปรับตัวลงเล็กน้อยจากช่วงเวลาเดียวกันปีก่อนหน้า เป็น 16.7 พันล้านบาท
ในขณะที่อัตราการทำกำไร ณ ระดับ EBITDA ลดลงเป็นร้อยละ 21.8 (จากร้อยละ 26.9 ในปี
2554) ส่วนใหญ่จากการเพิ่มขึ้นของค่าใช้จ่ายในการดำเนินงานที่เป็นเงินสด (โดยเฉพาะ
ค่าใช้จ่ายในการขายและบริหาร และต้นทุนการให้บริการ) ที่กลุ่มทรูโมบาย และทรูวิชั่นส์
รวมทั้งค่าใช้จ่าย IC สุทธิที่เพิ่มขึ้นของกลุ่มทรูโมบาย โดย ขาดทุนสุทธิจากการดำเนินงานปกติ
(NIOGO) ก่อนภาษีเงินได้รอตัดบัญชี มีจำนวนทั้งสิ้น 5.4 พันล้านบาท เมื่อเทียบกับ ขาดทุนจำนวน
3.2 พันล้านบาท ในปี 2554 จากการที่ EBITDA ที่ลดลง
และค่าเสื่อมราคาและค่าตัดจำหน่ายที่เพิ่มขึ้น มีผลกระทบ มากกว่าการลดลงของดอกเบี้ยจ่าย
และภาษีเงินได้ ในขณะที่ ขาดทุนสุทธิส่วนที่เป็นของบริษัท มีจำนวน 7.4 พันล้านบาท
โดยมีผลขาดทุนจากบันทึกการด้อยค่าของสินทรัพย์
(โดยเฉพาะการด้อยค่าของสินทรัพย์โครงข่ายของทรูมูฟ) รวม 2.1 พันล้านบาท
โดยมีกำไรจากอัตราแลกเปลี่ยนจำนวน 889 ล้านบาท ส่วนใหญ่จากการแปลงค่าหนี้สินต่างประเทศ

ในปี 2555 รายได้จากการให้บริการโทรศัพท์เคลื่อนที่ของ กลุ่มทรูโมบาย
ยังคงเติบโตอย่างแข็งแกร่ง (เพิ่มขึ้นร้อยละ 14.4) จากช่วงเวลาเดียวกันปีก่อนหน้า เป็น 31.2
พันล้านบาท จากการขยายตัวของฐานลูกค้า 3G รวมทั้งการใช้งานบริการ โมบาย อินเทอร์เน็ต
ที่เพิ่มสูงขึ้น ซึ่งเป็นผลจากความนิยมในการใช้สมาร์ทโฟน และสมาร์ทดีไวซ์ (smart devices)
ที่มากขึ้น ทั้งนี้ แคมเปญที่นำเสนอสมาร์ทโฟนและอุปกรณ์ต่างๆ ร่วมกับแพ็กเกจของกลุ่มทรูโมบาย
รวมทั้ง การนำเสนอแพ็กเกจสำหรับสมาร์ทโฟน ที่ดึงดูดใจ ผลักดันให้รายได้จากการขาย
(ซึ่งส่วนใหญ่เป็นการขายสมาร์ทโฟน) เพิ่มขึ้นถึงร้อยละ 137.1 จากช่วงเวลาเดียวกันปีก่อนหน้า
เป็น 13.7 พันล้านบาท ทั้งนี้ ทรูมูฟ เอช มีจำนวนผู้ใช้บริการรายใหม่สุทธิประมาณ
2.4 ล้านราย ในปี 2555 ซึ่งทำให้ฐานลูกค้าของทรูมูฟ เอช เพิ่มขึ้นเป็น 2.9 ล้านราย
ในขณะที่กลุ่มทรูโมบายมีจำนวนผู้ใช้บริการรวม 21.0 ล้านราย ณ สิ้นปี 2555

รายได้จากการให้บริการของทรูออนไลน์ เพิ่มขึ้นร้อยละ 4.7จากช่วงเวลาเดียวกันปีก่อนหน้า เป็น
28.1 พันล้านบาท โดยการเติบโตอย่างแข็งแกร่ง
ของรายได้จากบริการบรอดแบนด์สำหรับลูกค้าทั่วไป
ซึ่งชดเชยการลดลงอย่างต่อเนื่องของรายได้จากบริการพีซีที และบริการโทรศัพท์สาธารณะ โดยในปี
2555 ความสำเร็จของแคมเปญ ULTRA hi-speed Internet
ซึ่งเป็นผลจากการขยายพื้นที่ให้บริการบรอดแบนด์
ทำให้กลุ่มทรูออนไลน์มี จำนวนผู้ใช้บริการบรอดแบนด์รายใหม่สุทธิ ทั้งสิ้น 234,619 ราย และทำให้
ฐานลูกค้าบรอดแบนด์ขยายเป็น 1.57 ล้านราย ณ สิ้นปี 2555 ทั้งนี้ ณ สิ้นปี 2555
ทรูออนไลน์ได้ขยายพื้นที่ให้บริการบรอดแบนด์ (ด้วยเทคโนโลยี DOCSIS และ ADSL)
จนครอบคลุมประมาณ 3.6 ล้านครัวเรือน
ใน 53 จังหวัดของประเทศ

ในปี 2555 รายได้จากการให้บริการของทรูวิชั่นส์ เพิ่มขึ้นอย่างแข็งแกร่งในอัตราร้อยละ 8.2
จากช่วงเวลาเดียวกันปีก่อนหน้า เป็น 10.5 พันล้านบาท
ส่วนใหญ่จากการเติบโตของรายได้ค่าโฆษณา และรายได้ มิวสิค เอ็นเตอร์เทนเม้นท์ ทั้งนี้
การเปิดใช้ระบบออกอากาศ MPEG-4 ในเดือนกรกฎาคม 2555
ไม่เพียงเพิ่มอรรถรสในการรับชมให้ดียิ่งขึ้น จากจำนวนช่องรายการในระบบ HD
(hi-definition) ที่เพิ่มขึ้น แต่ยังช่วยขจัดการลักลอบใช้สัญญาณได้อย่างมีประสิทธิภาพ
และช่วยกระตุ้นให้กลุ่มผู้ชมที่เคยลักลอบใช้สัญญาณของทรูวิชั่นส์ หันมาสมัครเป็นสมาชิกอย่างถูกต้อง
ทั้งหมดนี้ รวมทั้งการร่วมมือทางธุรกิจกับ
กลุ่มผู้ให้บริการโทรทัศน์ผ่านดาวเทียม และเคเบิลท้องถิ่น ทำให้ จำนวนผู้ใช้บริการของทรูวิชั่นส์
เพิ่มขึ้นเป็น 2.04 ล้านราย (จาก 1.64 ล้านราย ณ สิ้นปี 2554) ในขณะที่
รายได้เฉลี่ยต่อสมาชิกต่อเดือน เพิ่มขึ้นถึงร้อยละ 13.7 จากช่วงเวลาเดียวกันปีก่อนหน้า เป็น 870
บาท ส่วนใหญ่จากฐานลูกค้าแพ็กเกจพรีเมียม
ที่เพิ่มขึ้นเป็นลำดับ

สำหรับปี 2556 กลุ่มทรู ตั้งเป้าหมายการเติบโตของรายได้จากการให้บริการโดยรวม ที่ร้อยละ 7
ถึงร้อยละ 9 (high single-digit) โดยมีงบลงทุน (ที่เป็นเงินสด) รวม 26.5 พันล้านบาท
(โดย 15 พันล้านบาท สำหรับกลุ่มทรูโมบาย 10 พันล้านบาท สำหรับทรูออนไลน์ และ 1.5
พันล้านบาท สำหรับทรูวิชั่นส์)

ตารางสรุปงบการเงินรวมของบริษัทฯ และบริษัทย่อย (ปรับปรุง) – ปี 2555

[]

ผลการดำเนินงานโดยรวมประจำปี 2555

การวิเคราะห์ผลประกอบการของบริษัทฯ อยู่บนพื้นฐานของผลการดำเนินงานปกติ
ไม่นับรวมผลกระทบจากรายการที่ไม่เกี่ยวข้องกับผลการดำเนินงานโดยตรง
ซึ่งปรากฏในตารางสรุปงบการเงินรวมของบริษัทฯ และบริษัทย่อย (ปรับปรุง)

-   ในปี 2555 รายได้จากการให้บริการโดยรวม
    (ซึ่งไม่รวมรายได้จากค่าเชื่อมต่อโครงข่ายและค่าเช่าโครงข่าย) ของกลุ่มทรู
    เติบโตขึ้นร้อยละ 8.9 จากช่วงเวลาเดียวกันปีก่อนหน้า เป็น 61.9 พันล้านบาท
    จากการเติบโตอย่างแข็งแกร่งของรายได้จากทุกธุรกิจหลัก ทั้งนี้
    ปัจจัยสำคัญในการเติบโตของรายได้ ได้แก่ บริการ โมบาย อินเทอร์เน็ต ของทรูมูฟ เอช
    บริการบรอดแบนด์สำหรับลูกค้าทั่วไป ของทรูออนไลน์ รวมทั้ง การทำโฆษณา
    และบริการที่เกี่ยวข้องกับมิวสิค เอ็นเตอร์เทนเม้นท์ โดยทรูวิชั่นส์

-   ค่าใช้จ่ายในการดำเนินงานที่เป็นเงินสด (ได้แก่ ต้นทุนการให้บริการที่เป็นเงินสด
    ค่าธรรมเนียมขายส่งความจุสัญญาณ 3G สุทธิ และ ค่าใช้จ่ายในการขายและการบริหาร)
    เพิ่มขึ้นร้อยละ 21.1 จากช่วงเวลาเดียวกันปีก่อนหน้า เป็น 38.7 พันล้านบาท
    ส่วนใหญ่จากค่าใช้จ่ายด้านการขายและการตลาด ของ
    กลุ่มทรูโมบาย และทรูวิชั่นส์ เพื่อขยายฐานลูกค้า

-   ต้นทุนการให้บริการที่เป็นเงินสด เพิ่มขึ้นร้อยละ 15.2 จากค่าใช้จ่ายในการดูแลโครงข่ายที่
    ทรูออนไลน์ และกลุ่มทรู โมบาย ซึ่งเพิ่มขึ้นตามการขยายความครอบคลุมของบริการบรอดแบนด์
    และบริการ 3G นอกจากนี้ ต้นทุนในการให้บริการของทรูวิชั่นส์ ปรับตัวสูงขึ้น
    ส่วนใหญ่จากค่าใช้จ่าย
    ด้านคอนเทนต์ที่เพิ่มขึ้น

-   EBITDA ปรับตัวลงเล็กน้อย (ร้อยละ 2.1) จากช่วงเวลาเดียวกันปีก่อนหน้า เป็น 16.7
    พันล้านบาท ในขณะที่อัตราการทำกำไร ณ ระดับ EBITDA ลดลงเป็นร้อยละ 21.8
    (จากร้อยละ 26.9 ในปี 2554)
    ส่วนใหญ่จากการเพิ่มขึ้นค่อนข้างมากของค่าใช้จ่ายในการดำเนินงานที่เป็นเงินสด
    รวมทั้งค่าใช้จ่าย IC สุทธิที่เพิ่มขึ้นของกลุ่มทรูโมบาย

-   ค่าเสื่อมราคาและค่าตัดจำหน่าย เพิ่มขึ้นร้อยละ 16.2 จากช่วงเวลาเดียวกันปีก่อนหน้า เป็น
    15.1 พันล้านบาท จากการขยายบริการ 3G และบริการบรอดแบนด์อย่างต่อเนื่อง

-   ดอกเบี้ยจ่าย ลดลงร้อยละ 1.6 จากช่วงเวลาเดียวกันปีก่อนหน้า เป็น 6.6 พันล้านบาท
    ส่วนใหญ่ จากการกลับรายการตั้งสำรองดอกเบี้ยจ่าย ที่ทรูวิชั่นส์ ในขณะที่
    อัตราดอกเบี้ยเฉลี่ยที่กลุ่มทรูโมบายลดลง หลังการซื้อคืนหุ้นกู้สกุลดอลลาร์สหรัฐ ของทรูมูฟ
    ในไตรมาส 4 ปี 2554 โดยปัจจัยที่กล่าวมาแล้วนี้ ชดเชยผลกระทบจากระดับหนี้ที่เพิ่มขึ้น
    ที่กลุ่มทรูโมบาย และบริษัท ทรู ยูนิเวอร์แซล คอนเวอร์เจ้นซ์ ซึ่งลงทุนในสายนำสัญญาณ
    (transmission) เพื่อให้บริการบรอดแบนด์สำหรับลูกค้าทั่วไป และลูกค้าธุรกิจ

-   ภาษีเงินได้ ลดลงเป็น 1.7 พันล้านบาท เมื่อเทียบกับ 2.8 พันล้านบาท ในปี 2554
    ส่วนใหญ่จากการลดลงของภาษีเงินได้รอตัดบัญชี โดยใช้ประโยชน์ทางภาษีของผลขาดทุนในอดีต
    (tax loss carry forward) น้อยลง นอกจากนี้ ภาษีเงินได้ในปีปัจจุบัน ลดลงร้อยละ
    32.8 จากงวดเดียวกันปีก่อนหน้า เป็น 400 ล้านบาท
    ส่วนหนึ่งจากการลดลงของเงินได้ที่ต้องเสียภาษี
    รวมทั้งนโยบายการปรับลดอัตราภาษีเงินได้นิติบุคคลของรัฐบาล

-   ขาดทุนสุทธิจากการดำเนินงานปกติ (NIOGO) ก่อนภาษีเงินได้รอตัดบัญชี มีจำนวนทั้งสิ้น 5.4
    พันล้านบาท เมื่อเทียบกับ ขาดทุนจำนวน 3.2 พันล้านบาท ในปี 2554 จากการที่ EBITDA
    ที่ลดลง และค่าเสื่อมราคาและค่าตัดจำหน่ายที่เพิ่มขึ้น มีผลกระทบ
    มากกว่าการลดลงของดอกเบี้ยจ่าย และภาษีเงินได้

-   ขาดทุนสุทธิส่วนที่เป็นของบริษัท เป็น 7.4 พันล้านบาท
    โดยมีผลขาดทุนจากบันทึกการด้อยค่าของสินทรัพย์ รวมทั้งสิ้น 2.1 พันล้านบาท ในไตรมาส 4
    ปี 2555 (ดูรายละเอียดใน “หมายเหตุข้อ 8: ค่าใช้จ่ายตามลักษณะ” และ “หมายเหตุข้อ
    20: ที่ดิน อาคาร และอุปกรณ์ - สุทธิ” ของงบการเงินประจำปี 2555)
    โดยมีกำไรจากอัตราแลกเปลี่ยน จำนวน 889 ล้านบาท
    ส่วนใหญ่จากการแปลงค่าหนี้สินต่างประเทศ ซึ่งในไตรมาส 4 ปี 2555 ทรูออนไลน์
    บันทึกกำไรจากอัตราแลกเปลี่ยนจำนวนทั้งสิ้น 499 ล้านบาท
    โดยส่วนใหญ่จากการแปลงค่าตั๋วสัญญาใชเงินที่ยืดเวลาการชําระหนี้ออกไป (deferred
    payment note) ซึ่งเป็นหนี้สกุลเงินเยน เนื่องจาก เงินเยน
    อ่อนค่าลงมากในระหว่างไตรมาส (จาก 40.1574 บาทต่อ 100 เยน
    ณ สิ้นไตรมาส 3 เป็น 35.7960 บาท ต่อ 100 เยน ณ สิ้นไตรมาส 4 ปี 2555) ทั้งนี้ ณ
    สิ้นปี 2555 ตั๋วสัญญา
    ใชเงินที่ยืดเวลาการชําระหนี้ออกไป ของกลุ่มทรูออนไลน์ มีจำนวนทั้งสิ้น 11,400 ล้านเยน
    ในขณะที่ หุ้นกู้ของทรูมูฟ มีจำนวนทั้งสิ้น 15.6 ล้านเหรียญดอลล่าร์สหรัฐ

การปรับปรุงทางบัญชีที่สำคัญและประเด็นอื่นๆ

-   ในไตรมาส 4 ปี 2555 กลุ่มทรูโมบาย บันทึกการด้อยค่าของสินทรัพย์ รวมทั้งสิ้น 2.1
    พันล้านบาท ซึ่งส่วนใหญ่เป็น การด้อยค่าของสินทรัพย์โครงข่ายภายใต้สัญญาให้ดำเนินการฯ กับ
    กสท ของทรูมูฟ จำนวน 2.0 พันล้านบาท (ดูรายละเอียดใน “หมายเหตุข้อ 8:
    ค่าใช้จ่ายตามลักษณะ” และ “หมายเหตุข้อ 20: ที่ดิน อาคาร และอุปกรณ์ - สุทธิ”
    ประกอบงบการเงินประจำปี 2555)

-   ในไตรมาส 4 ปี 2554 กลุ่มทรูโมบาย ได้ ชำระคืนหุ้นกู้สกุลดอลลาร์สหรัฐ ของทรูมูฟ
    หลังจาก
    ได้ยื่นเสนอเพื่อซื้อคืน ในช่วงเดือนกันยายน ถึง ตุลาคม 2554
    เป็นผลให้มีการบันทึกค่าใช้จ่ายที่เกิดขึ้น
    เพียงครั้งเดียว (ทั้งที่เป็นเงินสด และไม่เป็นเงินสด) ดังแสดงในตารางด้านล่าง ทั้งนี้
    ในรายงานส่วนนี้ ซึ่งเป็นส่วนหนึ่งของรายงานประจำปี
    ได้ถูกปรับปรุงเพื่อแยกค่าใช้จ่ายที่เกิดขึ้นเพียงครั้งเดียวเหล่านี้ ออกจากผลการดำเนินงานปกติ

  ------------------------------------------ ----------------------- ----------
  รายการปรับปรุง                               รายการบัญชีที่เกี่ยวข้อง       จำนวน
                                                                     (ล้านบาท)

  1. ส่วนต่างพรีเมียม และภาษีหัก ณ ที่จ่าย            ดอกเบี้ยจ่าย               2,632
  สำหรับผู้ถือหุ้นกู้                                                        

  2.                                         ค่าใช้จ่ายทางการเงินอื่น      980
  ค่าใช้จ่ายเกี่ยวกับการชำระตามสัญญาป้องกันความเสี่ยง                           

  3. การกลับรายการกำไรทางบัญชี จากอัตราแลกเปลี่ยน  กำไร (ขาดทุน)            2,681
                                             จากอัตราแลกเปลี่ยน         

  รวมทั้งสิ้น                                                            6,293
  ------------------------------------------ ----------------------- ----------

-   ในปี 2554 สินทรัพย์สุทธิจากการซื้อ 4 บริษัท ในเครือฮัทชิสัน ประเทศไทย
    ได้รับการประเมินว่ามีมูลค่าทั้งสิ้น 18.3 พันล้านบาท บริษัทฯ จึงได้บันทึก
    กำไรจากการซื้อสินทรัพย์ (gain from bargain purchase) จำนวนทั้งสิ้น 12.1
    พันล้านบาท ทั้งในงบการเงินรวม และ ผลประกอบการของกลุ่มทรูโมบาย
    ในขณะเดียวกันได้มีการบันทึกมูลค่าของ สัญญาเช่าเครื่องและอุปกรณ์วิทยุคมนาคม
    เพื่อให้บริการโทรศัพท์เคลื่อนที่ HSPA และ CDMA และสัญญาอนุญาตให้ดำเนินการตลาดบริการ
    CDMA (“สัญญา
    การให้บริการ และสิทธิตามสัญญาอนุญาตให้ดำเนินการ”) จำนวน 15.8 พันล้านบาท
    เป็นสินทรัพย์ไม่มีตัวตน โดยสินทรัพย์ดังกล่าว จะถูกตัดจำหน่ายตามระยะเวลาเริ่มตั้งแต่ ปี
    2554 ถึง ปี2568 (ดูรายละเอียดในหมายเหตุข้อ 40 ประกอบงบการเงินประจำปี 2555)

-   ในไตรมาส 4 ปี 2554 ได้มีการบันทึกการด้อยค่าของสินทรัพย์ จำนวนทั้งสิ้น 1,025 ล้านบาท
    ในงบการเงินรวม ทั้งนี้การลดลงของรายได้ของธุรกิจทรูมูฟ ทำให้บริษัท บันทึกการด้อยค่าของ
    ค่าความนิยม (goodwill) ที่เกิดขึ้นจากซื้อหุ้น BITCO จากบริษัท ออเร้นจ์ เพอร์ซันนัล
    คอมมิวนิเคชั่น เซอร์วิส จำกัด (Orange Personal Communication Services)

-   ณ วันที่ 29 ธันวาคม 2554 กลุ่มทรูขายเงินลงทุนทั้งหมดในบริษัท Chongqing
    Communication Equipment ที่ราคา 4,668,530 เหรียญดอลล่าร์สหรัฐฯ และได้บันทึก
    กำไรจากการขายเงินลงทุนระยะยาว
    จำนวนทั้งสิ้น 146 ล้านบาท ในผลการดำเนินงานไตรมาส 4 ปี 2554

-   ณ วันที่ 21 ธันวาคม 2554 สำนักงานกฤษฎีกาได้รับรองการปรับอัตราภาษีเงินได้นิติบุคคล
    ลงจาก อัตราร้อยละ 30 เป็น ร้อยละ 23 สำหรับระยะเวลาตั้งแต่ 1 มกราคม 2555
    เป็นต้นไป และลดลงเป็น อัตราร้อยละ 20 ตั้งแต่ 1 มกราคม 2556 เป็นระยะเวลา 2
    รอบปีบัญชี และหลังจากนั้นจะปรับขึ้นเป็นอัตราร้อยละ 30 ทั้งนี้รายงานฉบับนี้
    ได้ถูกปรับปรุงผลกระทบต่องบกำไรขาดทุนรวมของบริษัท และ
    ผลการดำเนินงานตามกลุ่มธุรกิจ จากกรณีดังกล่าว ได้เป็นดังนี้

    -   ผลกระทบสำหรับงวดไตรมาส 4 ปี 2555/ประจำปี 2555

        -   ภาษีเงินได้รอการตัดบัญชี ลดลง ที่งบการเงินรวมของบริษัทฯ 79 ล้านบาท
            ที่ทรูโมบาย 117 ล้านบาท และที่ทรูออนไลน์ 33 ล้านบาท

        -   ภาษีเงินได้รอการตัดบัญชี เพิ่มขึ้น ที่งบการเงินรวมของกลุ่มทรูวิชั่นส์ 40 ล้านบาท

    -   ผลกระทบสำหรับ งวดไตรมาส 4 ปี 2554/ประจำปี 2554

        -   ภาษีเงินได้รอการตัดบัญชี เพิ่มขึ้น ที่งบการเงินรวมของบริษัทฯ ทั้งสิ้น

  646 ล้านบาท ที่ทรูออนไลน์ 1,525 ล้านบาท และที่ทรูวิชั่นส์ 240 ล้านบาท

-   ภาษีเงินได้รอการตัดบัญชี ลดลง สำหรับ กลุ่มทรูโมบาย จำนวน 1,009 ล้านบาท

ตารางสรุปงบการเงิน แยกตามประเภทธุรกิจ - ปี 2555

[]

โครงสร้างรายได้รวม แยกตามประเภทธุรกิจ

[]

ผลการดำเนินงานตามประเภทธุรกิจ ในปี 2555

กลุ่มทรูโมบาย

-   รายได้จากการให้บริการโทรศัพท์เคลื่อนที่ของกลุ่มทรูโมบาย ในปี 2555 เติบโต
    ร้อยละ 14.4 จากงวดเดียวกันปีก่อนหน้า เป็น 31.2 พันล้านบาท
    จากการเติบโตอย่างต่อเนื่องของ
    จำนวนผู้ใช้บริการทรูมูฟ เอช และการเติบโตของรายได้จากบริการที่ไม่ใช่เสียง
    ซึ่งเพิ่มขึ้นตามความนิยมในการใช้งานสมาร์ทโฟน และสมาร์ทดีไวซ์ หรืออุปกรณ์ต่าง ๆ เช่น
    ไอแพด ไอแพด มินิ และแอร์การ์ด

-   รายได้จากบริการที่ไม่ใช่เสียงของกลุ่มทรูโมบาย เติบโตอย่างแข็งแกร่ง โดยเพิ่มขึ้น
    ร้อยละ 70.0 จากช่วงเวลาเดียวกันปีก่อนหน้า เป็น 9.0 พันล้านบาท โดยคิดเป็นร้อยละ
    29.0 ของรายได้จากการให้บริการของกลุ่ม ทรูโมบาย
    ปัจจัยสำคัญในการเติบโตของรายได้จากบริการที่ไม่ใช่เสียง ได้แก่ การใช้งานบริการดาต้า
    หรือบริการ โมบาย อินเทอร์เน็ต เพิ่มมากขึ้น (โดยรายได้จากบริการโมบาย อินเทอร์เน็ต
    เพิ่มขึ้นถึงร้อยละ 137.0 จากช่วงเวลาเดียวกันปีก่อนหน้า เป็น 6.5 พันล้านบาท) โดย
    เป็นผลจาก แพ็กเกจโมบาย อินเทอร์เน็ต ของทรูมูฟ เอช และ
    แคมเปญที่นำเสนอสมาร์ทโฟนและอุปกรณ์ต่างๆ ร่วมกับแพ็กเกจของทรูมูฟ เอช ที่ดึงดูดใจ

-   รายได้จากการขายสินค้า ในปี 2555 เพิ่มขึ้นอย่างมาก ในอัตราร้อยละ 137.1
    จากช่วงเวลาเดียวกันปีก่อนหน้า เป็น 13.7 พันล้านบาท
    จากความน่าสนใจของแคมเปญนำเสนออุปกรณ์ร่วมกับแพ็กเกจของทรูมูฟ เอช
    ซึ่งนอกจากจะมีอัตราค่าบริการที่น่าดึงดูด ยังเปิดโอกาสให้ลูกค้าได้รับประสบการณ์การใช้งาน
    3G ที่มีคุณภาพสูง นอกจากนี้ ยังได้รับอานิสงส์ จากความสำเร็จของ ไอโฟน 5
    ซึ่งทำให้รายได้จากการขายสินค้า ในไตรมาส 4 สูงสุดเป็นประวัติการณ์ ที่ 5.7 พันล้านบาท
    โดยเติบโตขึ้นร้อยละ 197.7 จากไตรมาสเดียวกันปีก่อนหน้า ทั้งนี้ ในปี 2555
    อัตรากำไรเบื้องต้นจากการขายสินค้าปรับตัวลดลง เป็นร้อยละ 5.6 จาก ร้อยละ 7.8 ในปี
    2554 ส่วนใหญ่จากส่วนลดพิเศษที่ให้แก่ลูกค้า ซึ่งเป็นส่วนหนึ่งของแคมเปญที่นำเสนอสมาร์ทโฟน
    และอุปกรณ์ต่าง ๆ ร่วมกับแพ็กเกจของกลุ่มทรูโมบาย

-   รายจ่ายค่า IC สุทธิ เพิ่มขึ้นเป็น 1.2 พันล้านบาท (จาก 98 ล้านบาท ในปี 2554)
    จากการใช้งานที่เป็นการโทรออกนอกโครงข่าย (off-net traffic) เพิ่มขึ้น
    ซึ่งสอดคล้องกับการปรับกลยุทธ์เพื่อสร้างการเติบโตของ รายได้จากการให้บริการโดยรวม
    โดยเน้นแคมเปญโทรทุกโครงข่าย (all-net)

-   ค่าใช้จ่ายในการดำเนินงานที่เป็นเงินสด เพิ่มขึ้นร้อยละ 30.9
    จากช่วงเวลาเดียวกันปีก่อนหน้า เป็น 21.0 พันล้านบาท ในปี 2555
    จากการออกแคมเปญทางการตลาดที่เป็นเชิงรุก อย่างต่อเนื่อง เพื่อขยายฐานลูกค้า 3G
    ของทรูมูฟ เอช ซึ่งส่งผลให้ ค่าใช้จ่ายในการขายที่เป็นเงินสด เพิ่มขึ้นถึงร้อยละ 38.9
    จากช่วงเวลาเดียวกันปีก่อนหน้า เป็น 7.4 พันล้านบาท

-   ทั้งนี้ ต้นทุนการให้บริการที่เป็นเงินสด (ซึ่งไม่รวมค่า IC และค่าธรรมเนียมขายส่งบริการ
    3G) เพิ่มขึ้นร้อยละ 16.2 จากช่วงเวลาเดียวกันปีก่อนหน้า เป็น 9.0 พันล้านบาท
    ซึ่งสอดคล้องกับการขยายความครอบคลุมบริการ 3G+ ของทรูมูฟ เอช อย่างต่อเนื่อง

-   ค่าใช้จ่ายในการบริหารที่เป็นเงินสด ในปี 2555 เพิ่มขึ้นในอัตราร้อยละ 18.0
    จากช่วงเวลาเดียวกันปีก่อนหน้า เป็น 3.8 พันล้านบาท จากค่าใช้จ่ายด้านบุคลากรที่เพิ่มขึ้น
    เพื่อรองรับ
    การขยายฐานผู้ใช้บริการ รวมถึงหนี้สูญที่เพิ่มขึ้น ซึ่งมีสาเหตุส่วนหนึ่งจาก
    แคมเปญการทำการตลาด
    ในเชิงรุกบางแคมเปญ

-   EBITDA อ่อนตัวลงร้อยละ 2.4 ช่วงเวลาเดียวกันปีก่อนหน้า เป็น 4.9 พันล้านบาท
    จากค่าใช้จ่ายในการดำเนินงานที่เป็นเงินสด และรายจ่ายค่า IC สุทธิ ที่เพิ่มสูงขึ้น
    มากกว่าการเติบโตของรายได้จากการให้บริการ และรายได้จากการขายสินค้า

-   ค่าเสื่อมราคาและค่าตัดจำหน่าย เพิ่มขึ้นร้อยละ 26.5 จากช่วงเวลาเดียวกันปีก่อนหน้า เป็น
    7.7 พันล้านบาท ในปี 2555 จากการลงทุนอย่างต่อเนื่องเพื่อขยายพื้นที่ให้บริการ 3G
    ของทรูมูฟ เอช

-   ดอกเบี้ยจ่าย ลดลงเล็กน้อย (ร้อยละ 0.8 จากช่วงเวลาเดียวกันปีก่อนหน้า) เป็น
    3.6 พันล้านบาท ส่วนใหญ่จากการที่อัตราดอกเบี้ยเฉลี่ยลดลง
    (หลังการซื้อคืนหุ้นกู้สกุลดอลลาร์สหรัฐของทรูมูฟ) ส่งผลมากกว่าการที่หนี้สินจากการกู้ยืมเพิ่มขึ้น
    เพื่อขยายธุรกิจ 3G

-   ภาษีเงินได้ ลดลงเป็น 823 ล้านบาท (จาก 1.4 พันล้านบาทในปี 2554)
    จากการลดลงของภาษีเงินได้รอตัดบัญชี
    เนื่องจากการใช้ประโยชน์ทางภาษีของผลขาดทุนในอดีต (tax loss carry forward)
    ในระหว่างปี 2555 ที่ลดลง ทั้งนี้ภาษีเงินได้ในงวดปัจจุบัน ของกลุ่มทรูโมบาย เพิ่มขึ้นร้อยละ
    215.9
    จากช่วงเวลาเดียวกันปีก่อนหน้า เป็น 64 ล้านบาท
    จากยอดขายเครื่องโทรศัพท์เคลื่อนที่เพิ่มขึ้นของบริษัท TD&S)

-   ผลขาดทุนจากการดำเนินงานปกติ ก่อนภาษีเงินได้รอตัดบัญชี เพิ่มขึ้นเป็น 6.6 พันล้านบาท
    เมื่อเทียบกับ ขาดทุน 4.8 พันล้านบาท ในปี 2554 จากการที่ธุรกิจ 3G ยังอยู่ในช่วงเริ่มต้น
    จึงมีรายจ่ายในการลงทุน และค่าใช้จ่ายในการดำเนินงานที่สูง เพื่อสนับสนุนการขยายธุรกิจ
    เพื่อให้
    มีการประหยัดต่อขนาด (economies of scale)

-   ทรูมูฟ เอช มีจำนวนผู้ใช้บริการรายใหม่สุทธิ 2.4 ล้านราย ในปี 2555 ทำให้มีฐานลูกค้า
    รวมทั้งสิ้น 2.9 ล้านราย ณ สิ้นปี 2555
    ซึ่งต่ำกว่าเป้าหมายเดิมที่จะมีจำนวนผู้ใช้บริการรวมสำหรับปี 2555 ที่ 4 ล้านราย
    โดยมีสาเหตุหลักจาก การที่ทรูมูฟ เอช มีจำนวนเลขหมายที่สามารถนำมาทำการตลาดได้
    ค่อนข้างจำกัด อย่างไรก็ดี การเติบโตของรายได้จากการให้บริการ ของ ทรูมูฟ เอช
    มากกว่าเป้าหมาย
    ที่วางไว้ เนื่องจากทรูมุฟ เอช สามารถปรับกลยุทธ์ได้ทันท่วงที
    โดยมุ่งเน้นการเพิ่มจำนวนลูกค้าระบบ
    รายเดือน ซึ่งให้รายได้ต่อเดือนสูงกว่าลูกค้าระบบเติมเงินมาก ทั้งนี้
    ผลการดำเนินงานที่แข็งแกร่งในธุรกิจโทรศัพท์เคลื่อนที่ระบบรายเดือน ทำให้กลุ่มทรูโมบาย
    ในปี 2555 มีส่วนแบ่งการตลาดที่เพิ่มขึ้น ทั้งในด้านรายได้ และจำนวนผู้ใช้บริการ

-   ณ สิ้นปี 2555 กลุ่มทรูโมบายมีจำนวนผู้ใช้บริการรวม 21.0 ล้านราย (ผู้ใช้บริการทรูมูฟ
    18.0 ล้านราย ทรูมูฟ เอช 2.9 ล้านราย และ ฮัทช์ CDMA 46,400 ราย)

-   กลุ่มทรูโมบาย รักษาความเป็นผู้นำตลาดโมบายบรอดแบนด์ในประเทศไทย
    โดยเดินหน้าลงทุนเพื่อขยายพื้นที่ให้บริการ 3G โดย ณ สิ้นปี 2555 บริการ 3G+ ของทรูมูฟ
    เอช ครอบคลุม ทุกอำเภอ (928 อำเภอ) และ 6,779 ตำบล ใน 77 จังหวัด

-   ยิ่งไปกว่านั้น ความสำเร็จจากการประมูลใบอนุญาตใช้คลื่น 2.1 GHz ในเดือนตุลาคม 2555
    จะเสริมความแข็งแกร่งให้กับกลุ่มทรูโมบาย ในการนำเสนอบริการโมบาย อินเทอร์เน็ต
    โดยการรวมเอาจุดแข็งของบริการบนคลื่นความถี่ 2.1 GHz และ บริการบนคลื่นความถี่ 850
    MHz ซึ่งเป็นของ กสท โทรคมนาคม เข้าไว้ด้วยกัน ซึ่งทำให้กลุ่มทรูโมบาย
    สามารถนำเสนอบริการที่มีความครอบคลุม และ
    มีประสิทธิภาพสูง ในขณะเดียวกันก็มีความคุ้มค่าด้านการลงทุน

กลุ่มทรูออนไลน์

-   ทรูออนไลน์มีรายได้จากการให้บริการ เติบโตขึ้นร้อยละ 4.7 จากช่วงเวลาเดียวกันปีก่อนหน้า
    เป็น 28.1 พันล้านบาท ในปี 2555
    จากการเติบโตอย่างแข็งแกร่งของรายได้จากบริการบรอดแบนด์ อินเทอร์เน็ต
    และรายได้จากธุรกิจที่ไม่ใช่ธุรกิจหลักของกลุ่มทรูออนไลน์ (เช่น การติดตั้ง
    และก่อสร้างโครงข่าย) โดยทั้งหมดนี้
    สามารถชดเชยการลดลงของรายได้มัลติมีเดียที่ให้บริการแก่ทรูวิชั่นส์
    (หลังทรูวิชั่นส์ปรับปรุงระบบออกอากาศสำหรับบริการเคเบิลทีวี จากระบบอะนาล็อก
    เป็นระบบดิจิตอล จึงทำให้มีความต้องการใช้งานช่องสัญญาณ หรือ แบนด์วิธ ลดลง)
    รวมทั้งการลดลงอย่างต่อเนื่องของรายได้จากบริการโทรศัพท์สาธารณะ และ พีซีที

-   นอกจากนี้ รายได้จากบริการโทรศัพท์พื้นฐานทรงตัวได้ดียิ่งขึ้นในปี 2555 โดยอัตรา
    การลดลงของรายได้ชะลอลงเหลือเพียง ร้อยละ 2.5 จากปีก่อนหน้า
    เมื่อเทียบกับอัตราการลดลง
    ร้อยละ 6.9 ในปี 2554

-   รายได้จาก บริการบรอดแบนด์ อินเทอร์เน็ต เพิ่มขึ้นร้อยละ 15.0 จากช่วงเวลาเดียวกัน
    ปีก่อนหน้า เป็น 12.3 พันล้านบาท
    โดยมีการเติบโตที่แข็งแกร่งของบริการบรอดแบนด์ทั้งสำหรับลูกค้าทั่วไป
    และสำหรับลูกค้าองค์กร ทั้งนี้แคมเปญ ULTRA hi-speed Internet
    ได้รับความนิยมเพิ่มขึ้นอย่างต่อเนื่อง ตามการขยายพื้นที่ให้บริการไปยังจังหวัดหลัก ๆ
    มากขึ้นเรื่อย ๆ ในขณะที่ความเร็วมาตรฐาน
    ในการดาวน์โหลด ได้รับการปรับขึ้นเป็น 10 Mbps (จาก 7 Mbps)
    รวมทั้งการเปิดตัวแคมเปญ
    “เซ็ตสุดคุ้ม” ให้บริการแบบ triple-play แบบเต็มรูป
    (ประกอบด้วยบริการอินเทอร์เน็ตความเร็วสูง
    บริการโทรศัพท์บ้าน และเคเบิลทีวี) โดยผ่านโครงข่ายเดียวกัน

-   ทั้งนี้ในปี 2555 พื้นที่ให้บริการบรอดแบนด์ได้ขยายออกไปมากขึ้น (ส่วนใหญ่เป็นเทคโนโลยี
    DOCSIS 3.0) โดยครอบคลุมประมาณ 3.6 ล้านครัวเรือน ใน 53 จังหวัดหลักๆ
    ของประเทศ
    ณ สิ้นปี 2555 โดยมีเป้าหมายที่จะเพิ่มความครอบคลุมของบริการ เป็น 61 จังหวัด
    ภายในสิ้นปี 2556

-   ค่าใช้จ่ายในการดำเนินงานที่เป็นเงินสด เพิ่มขึ้นร้อยละ 10.2 จากช่วงเวลาเดียวกัน
    ปีก่อนหน้า เป็น 17.4 พันล้านบาท โดยส่วนใหญ่ เป็นค่าใช้จ่ายด้านบุคลากร
    และค่าใช้จ่ายในการดูแลรักษาโครงข่าย ซึ่งสอดคล้องกับการขยายพื้นที่ให้บริการบรอดแบนด์
    ไปยังต่างจังหวัดเพิ่มขึ้น

-   ทั้งนี้ ค่าใช้จ่ายในการขายที่เป็นเงินสด เพิ่มขึ้นร้อยละ 7.5 จากช่วงเวลาเดียวกัน
    ปีก่อนหน้า เป็น 1.8 พันล้านบาท จากการจัดกิจกรรมทางการตลาดเฉพาะพื้นที่ เพิ่มขึ้น
    เพื่อโปรโมทแคมเปญ ULTRA hi-speed Internet ในพื้นที่ให้บริการใหม่ ๆ
    โดยเฉพาะในตลาดต่างจังหวัด

-   ค่าใช้จ่ายด้านการกำกับดูแล ลดลงร้อยละ 21.9 เป็น 1.2 พันล้านบาท
    ส่วนใหญ่จากการกลับรายการค่าใช้จ่าย
    ส่วนที่เป็นค่าธรรมเนียมบริการโทรคมนาคมพื้นฐานโดยทั่วถึงและบริการเพื่อสังคม
    (Universal Service Obligation - USO) ที่บันทึกในช่วงตั้งแต่เดือนมกราคม 2554
    จนถึง เดือนพฤษภาคม 2555 เนื่องจาก กฎเกณฑ์ USO ใหม่ได้รับการประกาศใช้ โดย
    กสทช. เมื่อวันที่ 30 พฤษภาคม 2555

-   EBITDA ปรับตัวดีขึ้น ในอัตราร้อยละ 1.2 จากช่วงเวลาเดียวกันปีก่อนหน้า เป็น
    10.1 พันล้านบาท จากการเติบโตของรายได้ที่ดี และการลดลงของค่าใช้จ่ายในการกำกับดูแล
    สามารถชดเชยการเพิ่มขึ้นของค่าใช้จ่ายในการดำเนินงานที่เป็นเงินสดได้

-   ดอกเบี้ยจ่าย เพิ่มขึ้นร้อยละ 1.5 จากช่วงเวลาเดียวกันปีก่อนหน้า เป็น 2.3 พันล้านบาท
    ส่วนใหญ่ จากเงินกู้ยืมที่เพิ่มขึ้น ที่ ทรู ยูนิเวอร์แซล คอนเวอร์เจ้นซ์
    เพื่อขยายโครงข่ายบรอดแบนด์

-   ภาษีเงินได้ ลดลงร้อยละ 11.7 จากช่วงเวลาเดียวกันปีก่อนหน้า เป็น 1.0 พันล้านบาท
    ส่วนหนึ่งจากอัตราภาษีเงินได้นิติบุคคลที่ลดลง และผลขาดทุนจากการขายเงินลงทุนในบริษัทย่อย
    (ดูรายละเอียดเพิ่มเติมใน “หมายเหตุข้อ 18: เงินลงทุนในบริษัทย่อย บริษัทร่วม
    และการร่วมค้า - สุทธิ” ประกอบงบการเงินประจำปี 2555)

-   กำไรจากการดำเนินงานปกติ (NIOGO) ก่อนภาษีเงินได้รอตัดบัญชี ปรับตัวดีขึ้นเป็น
    1.3 พันล้านบาท (เมื่อเทียบกับ 1.1 พันล้านบาท ในปี 2554) จาก EBITDA ที่เพิ่มขึ้น
    และภาษีเงินได้ที่ลดลง ซึ่งชดเชยผลจากค่าเสื่อมราคาและค่าตัดจำหน่ายที่เพิ่มขึ้น
    และการเพิ่มขึ้นเล็กน้อยของดอกเบี้ยจ่าย

กลุ่มทรูวิชั่นส์

-   ในปี 2555 รายได้จากการให้บริการ ของทรูวิชั่นส์ เติบโตได้ดี โดยเพิ่มขึ้นร้อยละ 8.2
    จากช่วงเวลาเดียวกันปีก่อนหน้า เป็น 10.5 พันล้านบาท
    ซึ่งเป็นผลจากการเติบโตของรายได้จาก
    ค่าโฆษณา และรายได้มิวสิค เอ็นเตอร์เทนเมนท์ และ อื่น ๆ (ส่วนใหญ่จากรายการ
    เดอะวอยซ์
    ไทยแลนด์) ในขณะที่ รายได้จากค่าสมาชิกค่อนข้างจะคงที่
    ส่วนใหญ่จากผลกระทบของการลักลอบใช้สัญญาณของทรูวิชั่นส์ ในช่วงครึ่งแรกของปี 2555
    อย่างไรก็ดี ในไตรมาส 4 ปี 2555 รายได้จากค่าสมาชิก
    เพิ่มขึ้นอย่างมากทั้งจากไตรมาสเดียวกันปีก่อนหน้า และจากไตรมาสที่ผ่านมา
    หลังการเปลี่ยนระบบออกอากาศเป็น MPEG-4 ในเดือน กรกฎาคม
    ซึ่งขจัดปัญหาการลักลอบใช้สัญญาณของทรูวิชั่นส์ ได้อย่างมีประสิทธิภาพ
    และจูงใจผู้ชมให้สมัครใช้บริการของทรูวิชั่นส์ อย่างถูกต้อง

-   รายได้จากค่าโฆษณา เพิ่มขึ้นร้อยละ 22.9 จากช่วงเวลาเดียวกันปีก่อนหน้า เป็น 869
    ล้านบาท ส่วนใหญ่จากฐานผู้ชมและจำนวนช่องที่เพิ่มมากขึ้น อย่างไรก็ดี รายได้ค่าโฆษณา ในปี
    2555 ต่ำกว่าเป้าหมายที่วางไว้ที่ 1 พันล้านบาท ซึ่งเป็นผลจากการแข่งขันในตลาด ฟรีทูแอร์
    ที่เพิ่มขึ้น อย่างไรก็ตาม ทรูวิชั่นส์ วางแผนปรับกลยุทธ์
    โดยเพิ่มการพ่วงโฆษณาสินค้าเข้าไปในรายการที่ได้รับความนิยม (tie-in) เพิ่มมากขึ้น
    รวมทั้ง การจ้างบริษัทที่ชำนาญการเพื่อช่วยในการขายเวลาโฆษณาบางส่วน เพื่อสร้าง
    การเติบโตของรายได้ค่าโฆษณาในปี 2556

-   ค่าใช้จ่ายในการดำเนินงานที่เป็นเงินสด เพิ่มขึ้นร้อยละ 14.8
    จากช่วงเวลาเดียวกันปีก่อนหน้า เป็น 8.0 พันล้านบาท ส่วนใหญ่จากค่าใช้จ่ายด้านคอนเทนต์
    ที่เพิ่มขึ้น (ซึ่งรวมถึงการซื้อลิขสิทธิ์
    ยูฟ่า แชมเปี้ยนส์ ลีก ตั้งแต่ฤดูกาล 2012/13 ถึง ฤดูกาล 2014/15)
    และค่าใช้จ่ายในการขาย โฆษณาและประชาสัมพันธ์ ที่เพิ่มขึ้น

-   EBITDA อ่อนตัวลงร้อยละ 12.1 จากช่วงเวลาเดียวกันปีก่อนหน้า เป็น 2.0 พันล้านบาท
    จากค่าใช้จ่ายในการดำเนินงานที่เป็นเงินสด ที่เพิ่มขึ้นสูงกว่าการเพิ่มขึ้นของรายได้

-   ดอกเบี้ยจ่าย ลดลงร้อยละ 15.4 จากช่วงเวลาเดียวกันปีก่อนหน้า เป็น 793 ล้านบาท
    ส่วนหนึ่งจากระดับหนี้ที่ลดลง ด้วยการชำระคืนหนี้ตามกำหนด นอกจากนี้ ในไตรมาส 4 ปี
    2555 ทรูวิชั่นส์ชนะคดีที่ทีโอทีฟ้องร้องเกี่ยวกับการใช้งานท่อสายนำสัญญาณ
    ทำให้ทรูวิชั่นส์สามารถกลับรายการค่าใช้จ่าย
    ในส่วนของดอกเบี้ยจ่าย ที่เคยตั้งสำรองไว้ในอดีต รวมจำนวนทั้งสิ้น 128 ล้านบาท

-   ผลการดำเนินงานปกติ (NIOGO) ไม่รวมภาษีเงินได้รอตัดบัญชี
    ปรับลดลงจากช่วงเวลาเดียวกันปีก่อนหน้า เป็นขาดทุน 4 ล้านบาท โดยมีสาเหตุจาก EBITDA
    ที่ลดลง และค่าเสื่อมราคา
    ที่เพิ่มขึ้น

-   ฐานลูกค้าของทรูวิชั่นส์ ณ สิ้นปี 2555 เพิ่มขึ้นเป็น 2.04 ล้านราย (จาก 1.64 ล้านราย
    ณ สิ้นปี 2554) จากการเติบโตที่สูงมากในกลุ่มลูกค้าระดับพรีเมียม นอกจากนี้
    ฐานผู้ชมกลุ่มฟรีทูแอร์
    ก็เติบโตได้ดีมาก โดยเป็นผลจากความร่วมมือทางธุรกิจกับผู้ให้บริการรายอื่นๆ (อาทิ
    พีเอสไอ - PSI) ทั้งนี้ รายได้เฉลี่ยต่อผู้ใช้บริการต่อเดือน เพิ่มขึ้นในอัตราร้อยละ 13.7
    จากช่วงเวลาเดียวกันปีก่อนหน้า เป็น 870 บาท จากฐานลูกค้าพรีเมียมที่เพิ่มขึ้นต่อเนื่อง
    ความนิยมในการสมัครบริการเสริมช่องรายการระบบ HD ที่เพิ่มขึ้น รวมทั้ง การเพิ่มจุดรับชม
    ในกลุ่มลูกค้าเดิม

-   ในปี 2556 ทรูวิชั่นส์จะทำการปรับผังช่องรายการใหม่ สำหรับกลุ่มลูกค้าพรีเมียม
    เพื่อรองรับการไม่มีคอนเทนต์ในส่วนฟุตบอลพรีเมียร์ลีก
    ด้วยการเพิ่มช่องรายการคุณภาพอีกเป็นจำนวนมาก โดยเฉพาะรายการที่เป็นระบบ HD
    (จากเดิม 17 ช่อง) สำหรับทั้งระบบจานดาวเทียม และระบบเคเบิล

-   ในขณะเดียวกัน ทรูวิชั่นส์จะยังคงหาโอกาสในการทำการตลาดกับลูกค้าตลาดระดับกลาง
    (mid-tier) อย่างต่อเนื่อง หลังการเปิดตัวแพ็กเกจเฉพาะกลุ่มลูกค้าที่มีไลฟ์สไตล์ที่แตกต่าง
    (ได้แก่ “ซูเปอร์สปอร์ตส์แพ็ก” และ “ซูเปอร์เอ็นเตอร์เทนท์เม้นท์แพ็ก”) ในครึ่งหลังของปี
    2555

งบดุลรวม และงบกระแสเงินสดรวม

[]

หมายเหตุ: 

* ในไตรมาส 4 ปี 2555 กลุ่มทรูและบริษัทย่อยปรับเปลี่ยนการจัดประเภทรายการบางรายการ ในงบการเงินงวดปี 2554 (ดูรายละเอียดใน “หมายเหตุข้อ 3.2: การจัดประเภทรายการใหม่” ประกอบงบการเงินประจำปี 2555) อาทิ “เงินจ่ายล่วงหน้าแก่ผู้รับเหมา” ซึ่งเดิมบันทึกอยู่เป็นส่วนหนึ่งของ “ลูกหนี้การค้า และลูกหนี้อื่น” ได้ถูกจัดประเภทใหม่ โดยรายงานเป็นส่วนหนึ่งของ สินทรัพย์ประเภท ที่ดิน อาคาร และอุปกรณ์

** กระแสเงินสดสุทธิ หมายถึง กระแสเงินสดจากกิจกรรมการดำเนินงาน หักด้วยรายจ่ายลงทุน

การวิเคราะห์ฐานะทางการเงิน

สินทรัพย์

-   กลุ่มทรูมีสินทรัพย์รวมเพิ่มขึ้นร้อยละ 20.1 จากปี 2554 เป็น 180.4 พันล้านบาท จาก
    การลงทุนอย่างต่อเนื่อง ในบริการโมบาย 3G บริการบรอดแบนด์ (บนเทคโนโลยี DOCSIS
    3.0 และ ADSL) รวมทั้ง กล่องรับสัญญาณ และระบบออกอากาศใหม่ภายใต้เทคโนโลยี
    MPEG-4

-   สินทรัพย์ที่ดิน อาคาร และอุปกรณ์ (สุทธิ) เพิ่มขึ้นร้อยละ 17.2 จากปี 2554 เป็น
    86.7 พันล้านบาท จากการขยายการลงทุนดังที่ได้กล่าวมาแล้ว

-   ลูกหนี้การค้าและลูกหนี้อื่น เพิ่มขึ้นร้อยละ 53.3 จากปี 2554 เป็น 21.4 พันล้านบาท
    ส่วนใหญ่จากรายได้ค่าเช่าโครงข่ายที่บันทึกโดย BFKT

-   สินทรัพย์ไม่มีตัวตน (สุทธิ) เพิ่มขึ้นร้อยละ 75.0 จากปี 2554
    จากการประมูลเพื่อได้มาซึ่งใบอนุญาตใช้คลื่นความถี่ 2.1 GHz โดยบันทึกเป็นมูลค่า 13.5
    พันล้านบาท สุทธิจากค่าตัดจำหน่าย
    61.7 ล้านบาท (ดูรายละเอียดใน หมายเหตุข้อ 22: สินทรัพย์ไม่มีตัวตน - สุทธิ”)
    ประกอบงบการเงินประจำปี 2555

หนี้สิน

-   หนี้สินรวมเพิ่มขึ้นร้อยละ 29.3 จาก ณ สิ้นปี 2554 เป็น 166.4 พันล้านบาท ส่วนใหญ่จาก
    การกู้ยืม เพื่อขยายธุรกิจ 3G และการชำระค่าประมูลใบอนุญาต 2.1 GHz ในส่วนแรก
    นอกจากนี้
    บริษัทย่อยยังได้วางหนังสือค้ำประกันให้แก่ กสทช. สำหรับค่าประมูลใบอนุญาตส่วนที่เหลือ
    โดยบันทึกภายใต้ “หนี้สินไม่หมุนเวียนอื่น” (ดูรายละเอียดใน “หมายเหตุข้อ 2:
    สัญญาร่วมการงานและร่วมลงทุน สัญญาอนุญาตให้ดำเนินการและใบอนุญาต”)

-   เจ้าหนี้การค้าและเจ้าหนี้อื่น เพิ่มขึ้นร้อยละ 48.0 โดยส่วนหนึ่งจากค่าธรรมเนียมขายส่ง
    ความจุสัญญาณ 3G ที่บันทึกโดย เรียล มูฟ

-   บริษัทฯ ได้ปฏิบัติตามข้อผูกพันทางการเงินที่ตกลงไว้กับผู้ถือหุ้นกู้ ตามตาราง
    ที่แสดงด้านล่าง ทั้งนี้ หากบริษัทฯ ไม่สามารถปฏิบัติตามข้อผูกพันทางการเงินดังกล่าวได้
    บริษัทฯ จำเป็นต้องทำเอกสารขอผ่อนผันกับผู้ถือหุ้นกู้ ทั้งนี้ หาก บริษัทฯ ซึ่งเป็นผู้ออกหุ้นกู้
    ไม่ได้รับการผ่อนผัน และส่งผลให้เกิดกรณีผิดนัด
    ผู้ถือหุ้นกู้สามารถเรียกคืนเงินลงทุนในหุ้นกู้ดังกล่าวได้ หากได้รับ
    ความเห็นชอบจากเสียงส่วนใหญ่ของกลุ่มเจ้าหนี้มีประกันและเป็นไปตามเงื่อนไขในเอกสารทางการเงินของบริษัทฯ

  หุ้นกู้ของบริษัทฯ

+-----------------+--------------------------------+-------------------+
| ชื่อหุ้นกู้           | ข้อผูกพัน                         | อัตราส่วนที่คำนวณล่าสุด |
|                 |                                |                   |
|                 | (ต้อง                           | (ณ 31 ธันวาคม      |
|                 | เป็นไปตามอัตราส่วนที่กำหนดตลอดเวลา) | 2555) *           |
+-----------------+--------------------------------+-------------------+
| TRUE144A        | อัตราส่วนหนี้สินสุทธิ ต่อ EBITDA <= 5  | 3.63              |
+-----------------+--------------------------------+-------------------+
| TRUE151A        | อัตราส่วนหนี้สินสุทธิ ต่อ EBITDA <= 5  | 3.63              |
+-----------------+--------------------------------+-------------------+
| TRUE13NA        | -                              | -                 |
| (1/2553)        |                                |                   |
+-----------------+--------------------------------+-------------------+
| TRUE144B        | -                              | -                 |
| (1/2554)        |                                |                   |
+-----------------+--------------------------------+-------------------+
| TRUE160A        | -                              | -                 |
| (1/2555)        |                                |                   |
+-----------------+--------------------------------+-------------------+

หมายเหตุ : *อ้างอิงจาก งบการเงิน (ตรวจสอบแล้ว) ของ บริษัท
และงบการเงินเบื้องต้นผู้ค้ำประกันที่เป็น บริษัทในเครือ 6 แห่ง

หนี้สินสุทธิ ได้แก่ หนี้สินที่ก่อดอกเบี้ยทั้งหมด โดยไม่รวมสินเชื่อจากผู้ขายอุปกรณ์
ซึ่งอยู่ในรูปเอกสารการยืดเวลาการชำระหนี้ (Deferred payment note) หักลบด้วย เงินสด
เงินสดที่มีภาระผูกพัน และ
เงินลงทุนชั่วคราว

EBITDA คำนวณโดยการรวม 1) ผลกำไร (ขาดทุน) สุทธิ 2) หักด้วย กำไร (ขาดทุน)
จากอัตรแลกเปลี่ยน และกำไรจากการขายที่ดิน อาคาร และอุปกรณ์ และรายได้อื่นที่ไม่ใช่เงินสด
(ถ้ามี) ออกจากกำไร (ขาดทุน) สุทธิ และ 3) บวกกลับ ค่าเสื่อมราคาและค่าตัดจำหน่าย
ค่าเผื่อหนี้สงสัยจะสูญ ดอกเบี้ยจ่าย (รวมต้นทุนทางการเงินอื่น) ค่าใช้จ่ายอื่นที่ไม่ใช่เงินสด (ถ้ามี)
และ ภาษีเงินได้ อัตราส่วนที่คำนวณได้ อ้างอิงจาก
งบการเงินของบริษัท และงบการเงินผู้ค้ำประกันที่เป็นบริษัทในเครือ 6 แห่ง ได้แก่ บริษัท ทรู
ลิสซิ่ง จำกัด (TLS) บริษัท เอเซีย ไวร์เลส คอมมิวนิเคชั่น จำกัด (AWC) บริษัท ทรู
อินเตอร์เน็ต จำกัด (TI) บริษัท ทรู อินเตอร์เนชั่นเนล เกตเวย์ จำกัด (TIG) บริษัท ทรู พับลิค
คอมมิวนิเคชั่น จำกัด (TPC) และ บริษัท ทรู ยูนิเวอร์แซล คอนเวอร์เจ้นซ์ จำกัด (TUC)

ส่วนของผู้ถือหุ้น ลดลงเป็น 14.0 พันล้านบาท ณ สิ้นปี 2555 จาก 21.5 พันล้านบาท ณ สิ้นปี 2554 ซึ่งเป็นผลขาดทุนจากการดำเนินงานในปี 2555 

สภาพคล่องและแหล่งเงินทุน ในปี 2555

-   แหล่งเงินทุนหลักของบริษัทสำหรับปี 2555 มาจากกระแสเงินสดจากกิจกรรมการจัดหาเงิน
    ซึ่งรวมเป็นจำนวนสุทธิทั้งสิ้น 14.3 พันล้านบาท โดยส่วนใหญ่เป็นการกู้ยืมจากสถาบันการเงิน
    และ
    การออกหุ้นกู้ในประเทศ รวมทั้งสิ้น 26.6 พันล้านบาท โดยมีการชำระคืนหนี้สินทั้งหนี้ระยะยาว
    และระยะสั้น รวม 12.3 พันล้านบาท

-   กระแสเงินสดจากกิจกรรมดำเนินงาน ในปี 2555 เพิ่มขึ้นเป็น 7.3 พันล้านบาท จาก
    6.8 พันล้านบาท ในปี 2554 แม้ขาดทุนสุทธิจะมากกว่าในปี 2554 ส่วนหนึ่งจากฐานในปี
    2554
    ที่ต่ำ เนื่องจากมีรายการค่าใช้จ่ายที่เกิดขึ้นครั้งเดียวที่เป็นรายการเงินสด จำนวนสูงในปี
    2554 ที่เกี่ยวข้องกับการซื้อคืนหุ้นกู้สกุลดอลล่าร์สหรัฐของทรูมูฟ

-   กระแสเงินสดใช้ไปสุทธิจากกิจกรรมลงทุน ในปี 2555 เพิ่มขึ้นเป็น 27.0 พันล้านบาท จาก
    18.6 พันล้านบาท ในปี 2554 โดยส่วนใหญ่เป็นการลงทุนเพื่อขยายความครอบคลุมบริการ
    3G+ ของ
    ทรูมูฟ เอช และบริการบรอดแบนด์ ของทรูออนไลน์ อย่างต่อเนื่อง
    รวมถึงการลงทุนเพื่อเปลี่ยนกล่อง
    รับสัญญาณของทรูวิชั่นส์ที่เดิมมีปัญหาถูกลักลอบใช้สัญญาณ ให้เป็นระบบ MPEG-4 ทั้งนี้
    กลุ่มทรูได้ใช้เงินรวม 7.8 พันล้านบาท เพื่อได้มาซึ่งสินทรัพย์ไม่มีตัวตน
    ส่วนใหญ่เป็นค่าประมูลใบอนุญาตใช้
    คลื่นความถี่ 2.1 GHz งวดแรก (ร้อยละ 50 ของยอดรวม) เป็นจำนวนทั้งสิ้น 7.2
    พันล้านบาท
    (ดูรายละเอียดใน “หมายเหตุข้อ 22: สินทรัพย์ไม่มีตัวตน – สุทธิ”
    ประกอบงบการเงินประจำปี 2555)

-   การลดลงของกระแสเงินสดจากการดำเนินงาน ในขณะที่รายจ่ายลงทุนเพิ่มขึ้นนั้น
    ส่งผลให้กลุ่มทรูมีกระแสเงินสดสุทธิ (Free cash flow) เป็นลบ จำนวน 19.8 พันล้านบาท
    ในปี 2555

-   ความสามารถในการชำระหนี้ ในปี 2555 กลุ่มทรูได้ชำระหนี้ตามที่ได้กำหนดในตาราง
    การชำระคืนหนี้ โดยมีการออกหุ้นกู้โดยกลุ่มทรูออนไลน์เพื่อรีไฟแนนซ์หนี้บางส่วน ทั้งนี้
    อัตราส่วนหนี้สินระยะยาว (ไม่รวมสัญญาเช่าทางการเงิน) สุทธิต่อ EBITDA ของบริษัท ณ
    สิ้นปี 2555 เพิ่มขึ้นเป็น 5.0 เท่า จาก 3.9 เท่า ณ สิ้นปี 2554
    จากหนี้สินที่เพิ่มขึ้นเพื่อสนับสนุนการขยายธุรกิจ ในขณะที่ EBITDA
    ลดลงจากค่าใช้จ่ายที่เกี่ยวข้องกับธุรกิจใหม่ดังกล่าว

โครงการในอนาคต

ในปี 2556 กลุ่มทรูมีโครงการที่จะลงทุนเพิ่มราว 26.5 พันล้านบาท เพื่อขยายธุรกิจในกลุ่ม
ส่วนใหญ่สำหรับบริการโทรศัพท์เคลื่อนที่บนโครงข่าย HSPA และบริการบรอดแบนด์
ตลอดจนเสริมสร้าง
ความแข็งแกร่งให้กับคอนเวอร์เจนซ์ แพลตฟอร์ม ทั้งนี้การลงทุนหลักๆ ในปี 2556 ได้แก่

ธุรกิจโทรศัพท์เคลื่อนที่ (กลุ่มทรูโมบาย)

กลุ่มทรูโมบาย มีโครงการที่จะลงทุนราว 15 พันล้านบาทในปี 2556
เพื่อขยายความครอบคลุมของบริการโมบายอินเทอร์เน็ต (ด้วยเทคโนโลยี 3G+ หรือสูงกว่า)
จากทรูมูฟ เอช ให้ครอบคลุมมากกว่าร้อยละ 95 ของจำนวนประชากรในประเทศ

ธุรกิจออนไลน์ (ทรูออนไลน์)

สำหรับปี 2556 ทรูออนไลน์ตั้งงบลงทุนไว้ประมาณ 10 พันล้านบาท
โดยประมาณครึ่งหนึ่งใช้เพื่อขยายบริการ ULTRA hi-speed Internet บนเทคโนโลยี DOCSIS
3.0 และ ADSL รวมทั้งโครงข่ายสายนำสัญญาณหลักที่เป็นใยแก้วนำแสง ให้ครอบคลุม 61
จังหวัดภายในปี 2556 และในส่วนที่เหลือจะลงทุนในธุรกิจที่ไม่ใช่ธุรกิจหลักอื่น ๆ เช่น
ธุรกิจให้เช่าซื้อรถยนต์ ธุรกิจรับเหมาก่อสร้าง และธุรกิจเสาโทรคมนาคม

ธุรกิจโทรทัศน์แบบบอกรับเป็นสมาชิก (ทรูวิชั่นส์)

ทรูวิชั่นส์วางแผนลงทุนประมาณ 1.5 พันล้านบาทในปี 2556
เพื่อขยายความสามารถของระบบออกอากาศ ทั้งบริการระบบจานดาวเทียม และระบบเคเบิลทีวี
ให้รองรับช่องรายการในระบบเอชดีได้มากขึ้น
อย่างมีนัยสำคัญ
รวมทั้งสนับสนุนการเปลี่ยนกล่องรับสัญญาณใหม่เพิ่มเติมให้กับกลุ่มผู้ชมระดับกลางและล่าง
เพื่อให้รองรับบริการเสริม เช่น วิดีโอออนดีมานด์ และบริการ Over-the-top (หรือบริการ
คอนเทนต์บนหลายแพลตฟอร์ม) ได้เช่นเดียวกันกลุ่มลูกค้าพรีเมียม

11.3 ผู้สอบบัญชี

ผู้สอบบัญชีที่ได้รับความเห็นชอบจากคณะกรรมการของบริษัทฯ
สำหรับตรวจสอบงบการเงินรวมและงบการเงินของบริษัทฯ ในระยะ 3 ปี ที่ผ่านมา มีดังนี้

+--------------+-------------------------+-------------------+---------+
| งบ           | บริษัทผู้ตรวจสอบ            | ชื่อผู้สอบบัญชี         | เลข     |
| การเงินประจำปี |                         |                   | ประจำตัว |
| สิ้นสุดวันที่      |                         |                   |         |
|              |                         |                   | ผู้สอบบัญชี |
|              |                         |                   |         |
|              |                         |                   | รับอนุญาต |
+--------------+-------------------------+-------------------+---------+
| 31 ธันวาคม    | บ                       | นายขจรเกียรติ       | 3445    |
| พ.ศ. 2555    | จก.ไพร้ซวอเตอร์เฮาส์คูเปอร์ส | อรุณไพโรจนกุล       |         |
|              | เอบีเอเอส                |                   |         |
+--------------+-------------------------+-------------------+---------+
| 31 ธันวาคม    | บ                       | นายพิสิฐ ทางธนกุล    | 4095    |
| พ.ศ. 2554    | จก.ไพร้ซวอเตอร์เฮาส์คูเปอร์ส |                   |         |
|              | เอบีเอเอส                |                   |         |
+--------------+-------------------------+-------------------+---------+
| 31 ธันวาคม    | บ                       | นายพิสิฐ ทางธนกุล    | 4095    |
| พ.ศ. 2553    | จก.ไพร้ซวอเตอร์เฮาส์คูเปอร์ส |                   |         |
|              | เอบีเอเอส                |                   |         |
+--------------+-------------------------+-------------------+---------+

รายงานการตรวจสอบของผู้สอบบัญชีในระยะ 3 ปีที่ผ่านมา (2553-2555)
ผู้สอบบัญชีได้ให้ความเห็นในรายงานการตรวจสอบงบการเงินของบริษัทฯ ถูกต้องแบบไม่มีเงื่อนไข

บจก.ไพร้ซวอเตอร์เฮาส์คูเปอร์ส เอบีเอเอส และ
ผู้สอบบัญชีไม่มีความสัมพันธ์หรือส่วนได้เสียกับบริษัทฯ หรือบริษัทย่อย หรือผู้บริหาร
หรือผู้ถือหุ้นรายใหญ่ หรือผู้ที่เกี่ยวข้องกับบุคคลดังกล่าว
ในลักษณะที่จะมีผลกระทบต่อการปฏิบัติหน้าที่อย่างเป็นอิสระแต่อย่างใด

ค่าตอบแทนของผู้สอบบัญชี

1.  ค่าตอบแทนจากการสอบบัญชี (audit fee)

ค่าสอบบัญชีประจำปี 2555 ของบริษัทฯ และ บริษัทย่อย มีจำนวนเงินรวม 29.92 ล้านบาท
ซึ่งประกอบด้วย ค่าสอบบัญชีของบริษัทฯ จำนวน 6.10 ล้านบาท และ ค่าสอบบัญชีของบริษัทย่อย
จำนวน 23.82 ล้านบาท

2. ค่าบริการอื่น (non-audit fee)

สำนักงานสอบบัญชีที่ได้รับการแต่งตั้งจากบริษัทฯ ได้ให้บริการอื่นๆ ที่นอกเหนือจาก
การตรวจสอบบัญชีแก่บริษัทฯ ซึ่งได้แก่ การตรวจสอบตามวิธีการที่ตกลงร่วมกัน
และการให้คำปรึกษาด้านภาษีและอื่นๆ ในระหว่างปี 2555 มีค่าตอบแทนเป็นจำนวนเงิน 4.83
ล้านบาท ในจำนวนนี้
กลุ่มบริษัทฯ ได้จ่ายชำระแล้วระหว่างปีเป็นจำนวนเงิน 3.24 ล้านบาทที่เหลืออีกจำนวน 1.59
ล้านบาท
จะจ่ายในปีถัดไป